[pic] | KOMISIA EURÓPSKYCH SPOLOČENSTIEV | Brusel, 10.3.2008 KOM(2008) 141 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Zrýchlené opatrenia na zníženie administratívnej záťaže v Európskej únii na rok 2008 (predložená Komisiou) OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Zrýchlené opatrenia na zníženie administratívnej záťaže v Európskej únii na rok 2008 1. VÝZNAM ZRÝCHLENÝCH OPATRENÍ V KONTEXTE AKčNÉHO PROGRAMU NA ZNIžOVANIE ADMINISTRATÍVNEJ ZÁťAžE V EÚ Kľúčovú súčasť akčného programu na znižovanie administratívnej záťaže v Európskej únii[1] tvorí rozsiahle meranie administratívnej záťaže v rokoch 2007-2008, po ktorom by mali nasledovať návrhy na jej podstatné zjednodušenie. Aby však bolo možné dosiahnuť v krátkom období konkrétne výsledky, súčasťou akčného programu sú aj okamžité opatrenia, ktoré môžu znamenať podstatné výhody vo forme technických zmien v jestvujúcich pravidlách. Vzhľadom na charakter požadovaných zmien je možné tieto opatrenia prijať pomerne rýchlo. Preto sa nazývajú „zrýchlené opatrenia“ (ZO). V roku 2007 bolo predložených 10 zrýchlených opatrení s odhadovanými úsporami vo výške 1,3 miliardy EUR pre firmy v EÚ. Celkove bolo do 1. februára 2008 formálne prijatých 5 z 10 opatrení, vďaka ktorým sa administratívna záťaž znížila o približne 500 miliónov EUR[2]. Ostávajúce návrhy prijme Európsky parlament a Rada pravdepodobne v prvej polovici roku 2008. V zmysle oznámenia z januára 2008[3] týmto Komisia predkladá zoznam nových zrýchlených opatrení (pozri prílohu 1)[4]. Nadbytočná administratívna záťaž bola identifikovaná na základe interného preskúmania a návrhov od zainteresovaných strán a odborníkov z členských štátov. 2. STANOVISKO SKUPINY NEZÁVISLÝCH ZÚčASTNENÝCH STRÁN NA VYSOKEJ ÚROVNI PRE OBLASť ADMINISTRATÍVNEJ ZÁťAžE Komisia si pred dokončením zoznamu zrýchlených opatrení na rok 2008 vyžiadala stanovisko novovzniknutej skupiny nezávislých zainteresovaných strán na vysokej úrovni pre oblasť administratívnej záťaže. Skupina na vysokej úrovni prijala stanovisko na svojom druhom zasadnutí 26. februára 2008. Komisia zároveň zohľadnila pripomienky členov skupiny vysokokvalifikovaných národných expertov pre právnu úpravu. Stanovisko a pripomienky vyjadrujú všeobecnú podporu návrhu balíka ZO na rok 2008. Skupina na najvyššej úrovni pre oblasť administratívnej záťaže navyše vyzvala Parlament a Radu, aby zaviedli nové postupy prijímania zjednodušujúcich návrhov. 3. INTERINšTITUCIONÁLNY POSTUP Predpokladom na prijatie niekoľkých zrýchlených opatrení do konca roku 2008 je jasný záväzok Parlamentu a Rady. Komisia sa preto obracia na Európsku radu so žiadosťou vyzvať Radu a Európsky parlament, aby v prvom rade uprednostňovali opatrenia uvedené v prílohe I po tom, čo Komisia predloží príslušné návrhy. Komisia zároveň žiada Radu a Parlament o promptné vypracovanie príslušných pracovných postupov na urýchlenie posudzovania zjednodušujúcich návrhov v zmysle Medziinštitucionálnej dohody z roku 2003, najmä pokiaľ ide o znižovanie administratívnej záťaže, a ktoré dôrazne odporúča skupina na najvyššej úrovni pre oblasť administratívnej záťaže. Je to nevyhnutné na to, aby sa podstatná časť návrhov na zníženie záťaže prijala v rokoch 2008 a 2009[5] a zároveň ide o kľúčový predpoklad na to, aby sa zabezpečilo úspešné dosiahnutie cieľa 25% zníženia záťaže v EÚ do roku 2012. PRÍLOHA I: Zoznam zrýchlených opatrení na rok 2008 Oblasť politiky | Príslušný právny predpis EÚ | Opis súčasnej záťaže, problému a navrhované ZO na rok 2008 | Poľnohospodárstvo | Nariadenie Komisie (EHS) č. 1722/93 z 30. júna 1993, ktoré stanovuje podrobné pravidlá uplatňovania nariadenia Rady (EHS) č. 1766/92 týkajúceho sa produkčných náhrad v sektore obilnín | Zhrnutie Zjednodušenie postupov kontroly modifikovaných druhov škrobu zvýšením prahovej hodnoty, pod ktorú sa tieto postupy nebudú uplatňovať. | Súčasná záťaž / Problém Cieľom zvláštnych ustanovení týkajúcich sa kontroly modifikovaných druhov škrobu je zabezpečiť, aby sa škrob opätovne nespracoval na surovinu, ktorej použitie by vytváralo nárok na produkčnú náhradu viac ako jeden krát. Zavádza sa maximálna výška produkčnej náhrady (v súčasnosti 16 EUR za tonu), do ktorej sa zvláštne ustanovenia týkajúce sa kontroly neuplatňujú. Vzhľadom na súčasnú úroveň produkčných náhrad a relatívne vysoké náklady na opätovnú premenu modifikovaných druhov škrobu je prahová hodnota 16 EUR za tonu škrobu príliš nízka. Hospodárske subjekty musia splniť dodatočné administratívne požiadavky vždy keď výška produkčnej náhrady prekročí uvedenú prahovú hodnotu, hoci je riziko špekulatívneho opätovného spracovania veľmi obmedzené. | Opatrenie na zníženie záťaže Zvýšiť prahovú hodnotu (v súčasnosti 16 EUR za tonu), pod ktorú sa zvláštne kontrolné opatrenia stanovené v článku 10 nariadenia 1722/93 neuplatňujú, na rozumnejšiu úroveň s úmyslom znížiť administratívnu záťaž na hospodárske subjekty (výrobcov škrobu) zrušením kontrol modifikovaných druhov škrobu v prípade, že riziko špekulatívneho spracovania, z ekonomických dôvodov, neexistuje. | Priemyselná politika | Smernica Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch | Zhrnutie Odstrániť administratívnu záťaž, ktorá schvaľovacím orgánom členských štátov a výrobcom vyplýva z oznamovacích povinností v rámci flexibilného programu. | Súčasná záťaž / Problém V zmysle bodu 1.5 prílohy XIII k smernici o necestných pojazdných strojoch (NRMM) majú pôvodní výrobcovia zariadení oznamovať schvaľovacím orgánom v každom členskom štáte použitie flexibilného programu (v rámci ktorého je možné uviesť na trh obmedzený počet motorov, ktoré spĺňajú len predchádzajúce štádium hodnôt emisných limitov). Okrem toho musia výrobcovia v zmysle bodu 1.7 uvedenej prílohy podávať schvaľovacím orgánom každých šesť mesiacov správu o realizácii flexibilného programu, ktorý používajú, vrátane uvedenia súhrnných údajov o počte motorov a NRMM uvedených na trh podľa flexibilného programu, sériových číslach motorov a NRMM a členských štátoch, v ktorých boli NRMM uvedené na trh Tieto oznamovacie povinnosti spôsobujú výrobcom i schvaľovacím orgánom nadbytočnú záťaž, pričom ich pridaná hodnota sa počas rokov uplatňovania uvedenej smernice nepreukázala. | Opatrenie na zníženie záťaže Zrušiť oznamovacie povinnosti v bodoch 1.5 a 1.7 prílohy XIII k smernici o necestných pojazdných strojoch (pritom zachovať bod 1.6, ktorým sa stanovuje, že výrobca poskytne schvaľovaciemu úradu všetky informácie súvisiace s realizáciou flexibilného programu, ktoré môže schvaľovací úrad žiadať ako potrebné na vydanie rozhodnutia) | Priemyselná politika | Smernica Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody | Zhrnutie Znížiť administratívnu záťaž, ktorú výrobcom spôsobuje povinnosť oznamovať členským štátom zámer uviesť rádiokomunikačné zariadenie na trh | Súčasná záťaž / Problém V zmysle článku 6 ods. 4 sú výrobcovia povinní oznámiť vnútroštátnym úradom (zodpovedným za správu spektra) zámer uviesť na trh určitý typ rádiokomunikačného zariadenia. Toto ustanovenie sa vzťahuje na zariadenia používajúce frekvenčné pásma, ktorých použitie nie je úplne harmonizované v EÚ. Uvedenou smernicou sa takéto postupy implementované členskými štátmi neharmonizujú. Na neformálnej úrovni došlo k čiastočnej harmonizácii v otázke informácií, ktoré sa majú poskytovať, ale postupy oznamovania takýchto informácií sa líšia. | Opatrenie na zníženie záťaže Zriadenie jediného miesta pre elektronickú notifikáciu, ktorým sa informácie od výrobcu prenesú príslušným orgánom v členských štátoch. Výrobca tak už nebude musieť poznať všetky príslušné adresy v jednotlivých členských štátoch. | Priemyselná politika | Právne predpisy v oblasti farmaceutického priemyslu: - smernica Európskeho parlamentu a Rady 2001/82/ES zo 6. novembra 2001, ktorou sa ustanovuje Zákonník Spoločenstva o veterinárnych liekoch - smernica Európskeho parlamentu a Rady 2001/83/ES zo 6. novembra 2001, ktorou sa ustanovuje Zákonník Spoločenstva o humánnych liekoch | Zhrnutie Opätovne preskúmať právny základ tzv. nariadení o zmenách s cieľom plne harmonizovať pravidlá pre zmeny v rámci EÚ. Vďaka tomu sa regulačný rámec upravujúci zmeny týkajúce sa liečiv (napr. zmenu obalu, adresy výrobcu, ...) stane zrozumiteľnejším, jednoduchším a flexibilnejším. | Súčasná záťaž / Problém Lieky podliehajú regulácii počas celého obdobia ich existencie. Všetky zmeny po ich uvedení na trh EÚ (napr. zmena v procese výroby, zmena obalu, zmena adresy výrobcu) sú vymedzené právnym pojmami ako „zmeny“ a podliehajú ustanoveniam komplexného právneho rámca: tzv. „nariadeniam o zmenách“. Zmeny spôsobujú zástupcom odvetvia i príslušným regulačným orgánom značnú administratívnu záťaž. Odhaduje sa, že ich správa si vyžaduje viac ako 60 % ľudských zdrojov a finančných nákladov právnych oddelení obchodných spoločností. Značná časť uvedenej záťaže vyplýva zo skutočnosti, že vo väčšine členských štátoch sú vnútroštátne pravidlá odlišné, a to vedie k nejednotným požiadavkám a k nadbytočnej administratívnej záťaži. Hoci potreba regulácie zmien je nevyhnutná na zaručenie bezpečnosti a účinnosti liekov, administratívna záťaž, ktorú si vyžiada, môže zároveň predstavovať prekážku v zavedení určitých zmien, ktoré predstavujú výhody predovšetkým pre pacientov, a takisto pre celú spoločnosť. V súčasnosti je záťaž prekážkou v inovácii a konkurencieschopnosti. | Opatrenie na zníženie záťaže Zmeniť a doplniť článok 39 smernice 2001/82 a článok 35 smernice 2001/83 tak, aby sa pravidlá upravujúce zmeny plne zosúladili v rámci EÚ. | Životné prostredie | Rozhodnutie Komisie 2002/739/ES z 3. septembra 2002, ktorým sa stanovujú revidované ekologické kritériá pre udelenie environmentálnej značky Spoločenstva náterovým farbám a lakom určeným na použitie v uzavretom priestore a ktorým sa mení a dopĺňa rozhodnutie 1999/10/ES. | Zhrnutie Zosúladenie definícií prchavých organických zlúčenín (VOC) | Súčasná záťaž / Problém Definícia prchavej organickej zlúčeniny (VOC) je v jednotlivých právnych nástrojoch neopodstatnene odlišná. Rozličné znenia definícií, ktoré sa vzťahujú na rovnaký podnik/oblasti podnikania sú väčšinou na škodu veci. Príklady: V smernici 2004/42/ES je VOC definovaná ako: „.... akákoľvek organická zlúčenina, ktorá má teplotu začiatku varu nižšiu alebo rovnajúcu sa 250 °C nameranú pri štandardnom tlaku 101,3 kPa.“ V rozhodnutí Komisie 2002/739/ES je použitá podobná, ale inak sformulovaná definícia: „... je prchavá organická zlúčenina akákoľvek organická zlúčenina, ktorá má pri štandardnom tlaku teplotu varu (alebo počiatočnú teplotu varu) nižšiu alebo rovnú 250 °C.“ | Opatrenie na zníženie záťaže Definície by sa mali zosúladiť, aby boli jasné pre podniky, najmä pokiaľ ide o styčné plochy medzi právnymi nástrojmi. Rozhodnutie Komisie 2002/739/ES by sa malo zmeniť a doplniť tak, aby obsahovalo definíciu VOC uvedenú v smernici 2004/42/ES. Návrhom zrýchleného opatrenia by sa mala znížiť administratívna záťaž v obchodných spoločnostiach i vo vykonávacích orgánoch. | Životné prostredie | Smernica Európskeho parlamentu a Rady 2006/66/ES zo 6. septembra 2006 o batériách a akumulátoroch a použitých batériách a akumulátoroch, ktorou sa zrušuje smernica 91/157/EHS | Zhrnutie Jasne vysvetliť, že batérie právoplatne umiestnené na trh pred 26. septembrom 2008 nemusia byť po tomto dátume stiahnuté z trhu, ani nemusia zmeniť etiketu. | Súčasná záťaž / Problém V článku 6 ods. 2 smernice 2006/66/ES je stanovené, že batérie, ktoré nespĺňajú požiadavky tejto smernice, nesmú byť uvedené na trh po 26. septembri 2008, alebo z neho majú byť stiahnuté. Uvedené možno pochopiť tak, že ak sú batérie, ktoré boli právoplatne uvedené na trh pred 26. septembrom 2008, po tomto dátume stále na trhu a nespĺňajú požiadavky tejto smernice, musia byť takisto stiahnuté z trhu. Ak by sa malo uvedené ustanovenie smernice vysvetľovať takto, potom by sa batérie uvedené právoplatne na trh stali predčasne odpadom, a to nie je v súlade s princípom minimalizácie odpadu. Okrem toho by stiahnutie takýchto batérií z trhu, prípadne ich zosúladenie s ustanoveniami tejto smernice znamenalo pre členské štáty i zástupcov odvetvia značnú administratívnu záťaž. Ak by článok 6 ods. 2 platil naďalej bez zmeny, vyžiadalo by si to zmenu označenia batérií, ktoré sú stále na trhu a nie sú označené smetnou nádobou na kolieskach a chemickými značkami, prípadne ich stiahnutie z trhu. To by zároveň znamenalo stiahnuť z trhu isté prenosné batérie, ktoré obsahujú viac kadmia ako je povolené v smernici 2006/66/ES. | Opatrenie na zníženie záťaže Zmena a doplnenie článku 6 ods. 2 s cieľom vysvetliť, že batérie právoplatne uvedené na trh pred 26. septembrom 2008, ktoré nie sú v súlade s ustanoveniami smernice 2006/66/ES, nemusia byť stiahnuté z trhu. | Štatistika | Nariadenie Európskeho parlamentu a Rady (ES) č. 638/2004 o štatistike Spoločenstva o obchodovaní s tovarom medzi členskými štátmi | Zhrnutie Zjednodušenie systému Intrastat s cieľom uľahčiť hospodárskym subjektom, najmä malým a stredným podnikom, ich štatistické hlásenia | Súčasná záťaž / Problém V štatistike o obchodovaní s tovarom v rámci Spoločenstva sa zaznamenávajú údaje o fyzických tokoch hnuteľného tovaru medzi členskými štátmi. Údaje od firiem zbierajú národné štatistické orgány mesačne. V súčasnosti si členské štáty určili prahové hodnoty na úrovni, ktorá zaručuje pokrytie najmenej 97 % hodnoty ich obchodov. Následkom toho malo ku koncu roka 2005 približne 78 % firiem, ktoré obchodujú s inými členskými štátmi, výnimku z oznamovacej povinnosti. Napriek tomu však stále existuje priestor na zníženie minimálnej miery pokrytia a zvýšenia počtu spoločností oslobodených od oznamovacej povinnosti v systéme Intrastat. | Opatrenie na zníženie záťaže Navrhuje sa znížiť obchodné pokrytie pre prijatie na 95 % a udržať súčasné obchodné pokrytie pre odosielanie na 97 %. Potenciál na zníženie záťaže malých a stredných podnikov v súvislosti s oznamovaním štatistických údajov má význam vďaka štruktúre spoločností, ktoré poskytujú štatistické údaje na strane prijatia: prevládajú malé a stredné podniky. | Vnútorný trh (právo obchodných spoločností) | Prvá smernica Rady 68/151/ES z 9. marca 1968 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb | Zhrnutie Eliminovať náklady na zverejnenie informácií, ktoré už boli uvedené v obchodnom registri i v národnom vestníku. | Súčasná záťaž / Problém Spoločnosti musia zverejňovať rovnaké údaje v obchodnom registri i v národnom vestníku. Avšak vzhľadom na to, že sú obchodné registre v elektronickej podobe, môžu byť ľahko prístupné online. Vo viacerých členských štátoch musia spoločnosti platiť za uverejnenie informácií v obchodnom registri a takisto v národnom vestníku. | Opatrenie na zníženie záťaže Umožniť členským štátom zachovať povinnosť zverejňovania údajov o spoločnostiach v národnom vestníku iba v prípade, že ich zverejnenie bude bezplatné. | Vnútorný trh (právo obchodných spoločností) | Jedenásta smernica Rady 89/666/EHS z 21. decembra 1989 o požiadavkách na sprístupnenie údajov týkajúcich sa pobočiek zriadených v určitom členskom štáte určitými druhmi obchodných spoločností, ktoré sa spravujú právom iného štátu | Zhrnutie Členské štáty by nemali vyžadovať, aby boli preklad a overenie prekladu vykonané na ich území. | Súčasná záťaž / Problém Pri registrácii pobočky je potrebné predložiť niektoré dokumenty a údaje o pôvode (materskej) spoločnosti. Niektoré členské štáty vyžadujú, aby bol preklad a/alebo overenie prekladu vykonaní prekladateľmi úradne uznanými vlastnými orgánmi verejnej moci. Obchodné spoločnosti by mohli znížiť náklady tým, že by si mohli vybrať, kde si uvedené dokumenty nechajú preložiť a tento preklad by potom použili vo viacerých členských štátoch. | Opatrenie na zníženie záťaže Požadovať, aby členské štáty uznali preklady vykonané a overené v inom členskom štáte v prípade, že sú uznané orgánmi verejnej moci daného členského štátu. | Vnútorný trh (účtovníctvo) | Štvrtá smernica Rady 78/660/EHS z 25. júla 1978 o ročnej účtovnej závierke niektorých typov spoločností, vychádzajúca z článku 54 ods. 3 písm. g) zmluvy | Zhrnutie Odstrániť určité požiadavky na zverejnenie údajov z tejto smernice. | Súčasná záťaž / Problém V smernici je stanovená povinnosť pre obchodné spoločnosti uvádzať v poznámkach k účtovnej závierke vysvetlenie k zriaďovacím nákladom (článok 34 ods. 2) a členenie čistého obratu podľa kategórií činnosti a geografického umiestnenia trhu (článok 43, bod 1 ods. 8). Zverejňovanie takýchto údajov je pre malé a stredné podniky evidentne zbytočné. | Opatrenie na zníženie záťaže Komisia navrhne odstrániť povinnosť zverejňovať uvedené údaje zo znenia smernice. Informácie môžu byť naďalej poskytované na dobrovoľnej báze. | Vnútorný trh (účtovníctvo) | Siedma smernica Rady 83/349/EHS z 13. júna 1983 o konsolidovaných účtovných závierkach, vychádzajúca z článku 54 ods. 3 písm. g) zmluvy | Zhrnutie Objasnenie vzťahu medzi nariadením 1606/2002 o uplatňovaní medzinárodných účtovných noriem a siedmou smernicou. | Súčasná záťaž / Problém Nie je jednoznačne stanovené, či sa na materské spoločnosti bez významných dcérskych spoločností (článok 13) vzťahuje nariadenie o uplatňovaní medzinárodných účtovných noriem a z toho dôvodu musia tieto spoločnosti pripravovať finančné výkazy podľa IFRS. | Opatrenie na zníženie záťaže Komisia navrhuje jasne uviesť, že na uvedené spoločnosti sa nariadenie o uplatňovaní medzinárodných účtovných noriem nevzťahuje. | [1] KOM(2007) 23. [2] Podrobný opis súčasného stavu k 31. decembru 2007 nájdete v prílohe 3 oznámenia KOM(2008) 35. [3] KOM(2008) 35. [4] Sedem z uvedených ZO tvorí súčasť priebežného programu Komisie pre zjednodušenie. Pozri Druhú správu o pokroku stratégie zjednodušenia regulačného prostredia, KOM(2008)33. [5] Európsky parlament v súvislosti s novými európskymi voľbami naplánovanými na jún 2009 oznámil, že neuvažuje po marci/apríli 2009 o nových iniciatívach v oblasti právnych predpisov. Vzhľadom na predchádzajúce zmeny v právnych predpisoch by sa legislatívna práca nemusela vrátiť do svojho normálneho tempa do novembra 2009.